Kurt Asle Arvesen

Kurt Asle Arvesen (født 9. februar 1975 i Molde) er en norsk tidligere profesjonell sykkelrytter fra Eresfjord som i 2017 ble sportsdirektør for det norske kontinentallaget Uno-X Hydrogen Development Team som per 2021 er Uno-X Pro Cycling Team.

Arvesen har deltatt i alle de store Grand Tours. Han har deltatt i Tour de France fem ganger og har vunnet én etappeseier (2008). Han har vært med i Giro d'Italia to ganger, i 2003 og 2007 og vant en etappe begge ganger. Han har også deltatt i fire utgaver av Vuelta a España.

Karriere

Rytter 
Arvesen ble profesjonell i 1998 og avsluttet sin karriere for det britiske laget Team Sky i 2011. Han har tidligere vært en del av sykkelklubbene Sandnes og Bjørgvin i Norge, de italienske lagene Asics, Riso Scotti og Amica Chips, samt Fakta og Saxo-Bank i Danmark.

I 2003 vant han en etappe i Giro d'Italia. I 2004 ble han ansett som en av Tour de Frances mest uheldige ryttere etter å ha veltet og skadet seg på flere av etappene, men han fullførte likevel. I 2005 var han med i et brudd på 17. etappe, og lå lenge an til å vinne, men ble tatt igjen like før målstreken. I 2006 ble han ikke tatt ut til Tour de France, men var en av tre nordmenn som deltok i Vuelta a España.
I tillegg fikk han en 2.-plass i Paris–Tours dette året da han tapte spurten for franskmannen Frédéric Guesdon.

20. mai 2007 vant han sin andre etappeseier i Giro d'Italia, nøyaktig fire år etter den første. Etter å ha vært i brudd med en stor gruppe, slo han regjerende verdensmester Paolo Bettini i spurten. 

Arvesen var med i Tour de France 2007, og gjorde en viktig jobb for CSC-laget som hadde Cancellara i gul trøye den første uka, men klarte ikke å få sin første etappeseier.

Senere på året vant han Danmark rundt sammenlagt.

16. juli 2008 vant Arvesen endelig en Tour de France-etappe, den 11. etappe i Tour de France 2008, 1,5 cm foran sveitsiske Martin Elmiger. I tillegg vant laget hans, Team CSC Saxo Bank, sammenlagtseieren (Carlos Sastre), ungdomstrøya (Andy Schleck) og lagkonkurransen i Tour de France 2008.

I Tour de France 2009 veltet Arvesen stygt på den 10. etappen og måtte bryte rittet. Han gjennomførte etappen, men etter målgang ble det konstatert kragebeinsbrudd og han dro hjem til Norge for å bli operert. Seinere på året gjennomførte han Vuelta a España før han ble beste nordmann i den harde løypa under sykkel VM i Mendrisio, Sveits.

Leder 
Etter flere år som sportsdirektør i Team Sky annonserte Arvesen 5. oktober 2016 at han fra 2017 ville være sportslig leder for det norske kontinentallaget Uno-X Hydrogen Development Team.

Meritter 

1997
  U23-verdensmester på landevei
  Norgesmester på landevei
1998
  Norgesmester på landevei
2001
  Norgesmester på tempo
2002
  Norgesmester på landevei
 3. etappe i Post Danmark Rundt
2003
 10. etappe i Giro d'Italia
2004
 Sammenlagt Post Danmark Rundt
 9.-plass i fellesstart Sommer-OL 2004
 CSC Classic 
2005
 2.-plass på 17. etappe i Tour de France
 2.-plass i Post Danmark Rundt
 2.-plass på 5. etappe i Tour of Britain
2006
  Norgesmester på tempo
 Sammenlagt Ster Elektrotoer
 2.-plass i Paris-Tours
 13.-plass VM i landeveissykling i Salzburg 
2007
  Norgesmester i lagtempo 2007 (Nesset CK)
 8. etappe i Giro d'Italia
 3. etappe og sammenlagt i Post Danmark Rundt
 Grand Prix Herning
 3.-plass i Ster Elektrotoer
2008
  Norgesmester på landevei
 E3 Prijs Vlaanderen (Harelbeke)
 11. etappe i Tour de France
 32.-plass i landevei, fellesstart under Sommer-OL
2009
  Norgesmester på landevei
 12.-plass VM i landeveissykling

Referanser

Eksterne lenker 
 
 
 
 Kurt Asle Arvesen på Twitter

Norske syklister
Norske landeveissyklister
Deltakere for Norge under Sommer-OL 2000
Syklister under Sommer-OL 2000
Deltakere for Norge under Sommer-OL 2004
Syklister under Sommer-OL 2004
Deltakere for Norge under Sommer-OL 2008
Syklister under Sommer-OL 2008
Norske etappevinnere i Tour de France
Norske etappevinnere i Giro d'Italia
Norgesmestere i tempo
Norgesmestere i fellesstart
Mesternes Mester-deltakere
Personer fra Nesset kommune
Kongepokalvinnere i sykkelsport